  Майя Бывальцева «Справедливая Россия» Кун Думае быръёнъёсы Удмуртилэсь кандидатъёсты пусйиз. Со сярысь ивортэмын партилэн улосвыл ёзэтэзлэн нимлыко сайтаз. «Одӥг мандатъем Удмурт округъя кандидатэ быръемын Виктор Шудегов, одӥг мандатъем Ижкар округъя — Удмуртиысь Кун Кенешын партилэсь депутатъёслэн огазеяськонзылэн кивалтӥсез, эм тодосъя доктор, профессор Фарид Юнусов», — верамын ивортонын. «Справедливороссъёс» мукет улосвылъёсъя но кандидатъёсты бырйизы. Соослэн списоксы юнматэмын вал Москваын партилэн 8-тӥ ӧтчамезлэн кыкетӥ люкетаз. Одӥг мандатъем 225-яз ик округъёсын партилэн кандидатъёсыз луозы. Списоклэн огъя федерал люкетаз одӥг гинэ кандидатура пыртэмын — «Справедливая Россия» партилэн тӧроез Сергей Миронов. Партилэн Удмурт элькунъя но Киров улосвылъя 14 номеро улосвыл группая списокезлэн нырысетӥ 3 чуръёсаз интыяськизы Сергей Доронин, Вадим Белоусов но Виктор Шудегов. Тодэ вайытом, Кун Думае быръёнъёсы кандидатъёссэ азьвылгес юнматӥз «Единая Россиия» но. Москваын ортчем ӧтчамлы йылпумъянъёсъя, Удмурт элькунлэсь партилэн списоказ шедизы 22-тӥ куартолэзе ортчытэм праймеризын азьмынӥсьёс Андрей Исаев, Андрей Гальцин, Алексей Шепталин но Лариса Буранова. Тегъёс: Политика Ижкар быръёнъёс Удмуртия СправедливаяРоссия КунДума Мерлык  